Predkladacia správa

Dňa 7. novembra 2003 sa uskutočnilo v poradí desiate stretnutie predsedov vlád krajín Stredoeurópskej  dohody o voľnom obchode (CEFTA).  Summit sa konal na Brde neďaleko mesta Kranj v Slovinskej republike, ktorá je v tomto roku predsedajúcou krajinou, v súlade s Plánom aktivít krajín CEFTA na rok 2003. Stretnutie predsedov vlád krajín CEFTA sa v takomto zložení uskutočnilo posledný krát pred vstupom Slovenska, Českej republiky, Maďarska, Poľska a Slovinska do Európskej únie. Zároveň poskytlo príležitosť pre ocenenie a zhodnotenie desaťročného uplatňovania Stredoeurópskej dohody o voľnom obchode.

Zasadnutie premiérov otvoril a privítací prejav predniesol predseda vlády Slovinskej republiky Anton Rop. Upresnil, že hlavnými bodmi rokovania bude analýza rozvoja obchodno-ekonomických vzťahov krajín CEFTA za posledné obdobie, vyhodnotenie plnenia záverov vyplývajúcich z Deklarácie predsedov vlád krajín CEFTA prijatej na bratislavskom summite v roku 2002 a urýchlenie plnenia záverov prijatých na tohtoročných rokovaniach Spoločného výboru CEFTA, Podvýboru pre poľnohospodársky obchod a zasadnutí ministrov poľnohospodárstva. 

Predseda vlády Slovinskej republiky následne vyzval ostatných vedúcich delegácií, aby vystúpili so svojimi prejavmi. Prejavy predsedov vlád krajín CEFTA boli zamerané predovšetkým na zhodnotenie rozvoja spolupráce v uplynulom období a definovanie úloh, ktoré stoja pred krajinami CEFTA v budúcom období z hľadiska politicko-hospodárskeho usmernenia nadchádzajúcich aktivít s ohľadom na prístup piatich krajín CEFTA do Európskej únie. Vo svojich vystúpeniach ocenili značný prínos Stredoeurópskej dohody o voľnom obchode k rozvoju vzájomného obchodu a zvýšeniu úrovne hospodárskej spolupráce medzi signatárskymi krajinami počas uplynulého 10-ročného obdobia jej uplatňovania. Súhlasili s tým, že CEFTA jednoznačne determinovala zvýšenie vzájomnej obchodnej výmeny, pozitívne prispela k integračnému procesu v Európe a v neposlednom rade napomohla krajinám CEFTA pri začlenení sa do Európskej únie. Pri príležitosti 10-ročného uplatňovania Stredoeurópskej dohody o voľnom obchode slovinská strana vydala oficiálnu publikáciu, v ktorej zhrnula poznatky všetkých zmluvných strán CEFTA. 

Plenárne zasadnutie predsedov vlád bolo zamerané aj na budúcnosť CEFTA po vstupe jej piatich strán do Európskej únie a na definovanie možností ďalšej spolupráce medzi budúcimi členskými krajinami EÚ a Rumunskom, Bulharskom a Chorvátskom, ktoré aj naďalej v CEFTA zostanú. 

V súvislosti s problémami existujúcimi v obchode s poľnohospodárskymi komoditami premiéri vyzdvihli úlohu bilaterálnych konzultácií zameraných na dosiahnutie vzájomne akceptovateľných riešení nepoškodzujúcich záujmy žiadnej krajiny CEFTA. Súhlasili s tým, že akékoľvek ochranné opatrenia budú zavádzané a uplatňované len v plnom súlade s príslušnými ustanoveniami CEFTA a WTO a eliminované, keď podmienky zapríčiňujúce narušenie trhu prestali existovať. 

Na záver plenárneho zasadnutia odsúhlasili návrh Deklarácie, ktorú pripravili experti a summit ukončili jej slávnostným podpisom.